**Ministru kabineta noteikumu projekta „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 9.panta pirmā daļa.  Ministru kabineta 2009.gada 29.jūlija rīkojums Nr.509 „Par Veselības ministrijas padotībā esošo valsts pārvaldes iestāžu reorganizāciju”.  Ministru kabineta 2013.gada 5.marta sēdē dotais uzdevums (prot.Nr.13 31.§, TA – 2671, 2.punkts).  [Pasākumu plāna administratīvā sloga samazināšanai un administratīvo procedūru vienkāršošanai veselības aprūpes pakalpojumu jomā](http://www.mk.gov.lv/lv/mk/tap/?pid=40284423) 1., 2., 3., 4. un 5.pasākums (plāns apstiprināts ar Ministru kabineta 2013.gada 20.septembra rīkojumu Nr.419). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ārstniecības likuma 26.panta pirmajai un otrajai daļai patstāvīgi nodarboties ar ārstniecību attiecīgajā profesijā (ārsts, māsa (medicīnas māsa), vecmāte utt.) vai konkrētā pamatspecialitātē, apakšspecialitātē vai papildspecialitātē (ķirurgs, pediatrs, operāciju māsa, neatliekamās medicīnas ārsta palīgs (feldšeris) utt.) atļauts ārstniecības personām, kuras ir reģistrētas ārstniecības personu reģistrā. Savukārt Ārstniecības likuma 12.1 pants nosaka, ka ārstniecības atbalsta persona ir tiesīga iesaistīties veselības aprūpes procesa nodrošināšanā, ja tā ir reģistrēta ārstniecības atbalsta personu reģistrā.  Ārstniecības personu un ārstniecības atbalsta personu reģistra (turpmāk – Reģistrs) izveides, papildināšanas un uzturēšanas kārtību šobrīd regulē Ministru kabineta 2009.gada 24.februāra noteikumi Nr.192 „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi Nr.192). Atbilstoši Ministru kabineta 2008.gada 5.februāra noteikumu Nr.76 „Veselības inspekcijas nolikums” 3.20.apakšpunktam ārstniecības personas un ārstniecības atbalsta personas Reģistrā reģistrē Veselības inspekcija.  Kopš 2013.gada Veselības ministrijā ir izveidota neformāla darba grupa ar mērķi pārskatīt Noteikumos Nr.192 ietvertās prasības, lai atvieglotu ārstniecības personu un ārstniecības atbalsta personu reģistrācijas un pārreģistrācijas procesu, kā arī samazinātu tā radīto administratīvo slogu (turpmāk – darba grupa). Darba grupas sastāvā darbojās pārstāvji no Veselības ministrijas, Veselības inspekcijas, Latvijas Ārstu biedrības, Latvijas Māsu asociācijas un Latvijas Ārstniecības personu profesionālo organizāciju savienības.  Darba grupas diskusiju rezultātā ir secināts, ka nepieciešams konceptuāli mainīt Noteikumos Nr.192 ietverto kārtību ārstniecības personu un ārstniecības atbalsta personu reģistrācijas (Reģistra izveides, papildināšanas un uzturēšanas) jomā, kā arī pārskatīt Noteikumu Nr.192 2.pielikumā iekļautos ārstniecības personu profesiju un specialitāšu klasifikatorus, ārstniecisko un diagnostisko metožu klasifikatoru un ārstniecības atbalsta personu specialitāšu klasifikatoru.  Papildus ar Ministru kabineta 2013.gada 20.septembra rīkojumu Nr.419 ir apstiprināts [Pasākumu plāns administratīvā sloga samazināšanai un administratīvo procedūru vienkāršošanai veselības aprūpes pakalpojumu jomā](http://www.mk.gov.lv/lv/mk/tap/?pid=40284423), kurā ietverti 5 pasākumi ārstniecības personu un ārstniecības atbalsta personu reģistrācijas un pārreģistrācijas procesa uzlabošanai.  Ņemot vērā to, ka Noteikumu Nr.192 grozījumu apjoms pārsniegtu pusi no Noteikumos Nr.192 ietverto tiesību normu apjoma, atbilstoši Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktam ir izstrādāts jauns Ministru kabineta noteikumu projekts „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumu projekts).  Noteikumu projekta mērķis ir jauna tiesiskā regulējuma izstrāde Reģistra izveides, papildināšanas un uzturēšanas jomā, lai vienkāršotu administratīvās procedūras un mazinātu administratīvo slogu.  Noteikumu projektā ietvertas šādas būtiskākās izmaiņas attiecībā uz Noteikumos Nr.192 ietverto regulējumu:  1) noteikta kompetentā valsts pārvaldes institūcija ārstniecības personu un ārstniecības atbalsta personu Reģistra papildināšanas un uzturēšanas jomā.  Atbilstoši Noteikumu Nr.192 3.punktam Reģistra pārzinis un turētājs ir Veselības statistikas un medicīnas tehnoloģiju valsts aģentūra, savukārt reģistrēšanas funkcija Reģistrā ir dalīta starp minēto aģentūru un Medicīnas profesionālās izglītības centru – aģentūra reģistrē ārstus, zobārstus, zobu feldšerus, zobārstniecības māsas, zobu higiēnistus, zobārsta asistentus, fizioterapeitus, fizioterapeita asistentus, ergoterapeitus, ergoterapeita asistentus, reitterapeitus, reitterapeita asistentus, tehniskos ortopēdus, audiologopēdus un ārstniecības atbalsta personas, savukārt Medicīnas profesionālās izglītības centrs reģistrē māsas (medicīnas māsas), vecmātes, ārsta palīgus (feldšerus), māsas palīgus, kosmētiķus, skaistumkopšanas speciālistus kosmetoloģijā, radiologa asistentus un biomedicīnas laborantus.  Saskaņā ar Ministru kabineta 2009.gada 29.jūlija rīkojuma Nr.509 „Par Veselības ministrijas padotībā esošo valsts pārvaldes iestāžu reorganizāciju” 1.2., 2.4.3. un 2.5.2.3.apakšpunktu līdz 2009.gada 1.oktobrim tika veikta Veselības statistikas un medicīnas tehnoloģiju valsts aģentūras un Medicīnas profesionālās izglītības centra reorganizācija (likvidācija), kā rezultātā to funkcijas, kas saistītas ar Reģistra uzturēšanu un papildināšanu, tika nodotas Veselības inspekcijai.  Noteikumu projektā iekļauts tiesiskais regulējums, ņemot vērā strukturālās reformas valsts pārvaldē.  2) tiek konceptuāli mainīta līdzšinējā Reģistra izveides, papildināšanas un uzturēšanas kārtība;  Šobrīd Reģistra darbība balstās uz principu, ka ikvienai ārstniecības personai un ārstniecības atbalsta personai profesionālās darbības veikšanai nepieciešama reģistrācija Reģistrā un reizi 5 gados nepieciešama pārreģistrācija, iesniedzot Veselības inspekcijā informāciju par profesionālās kvalifikācijas pilnveidi noteiktā stundu apjomā vai informāciju par attiecīgās kvalifikācijas atbilstības pārbaudi (prasība neattiecas uz ārstiem). Noteikumi Nr.192 neparedz citas ar Reģistra darbību saistītus procesus, piemēram, reģistrācijas termiņa atjaunošanu, reģistrācijas anulēšanu u.c.  Papildus ārstniecības personām un ārstniecības atbalsta personām patstāvīgas profesionālās darbības veikšanai kādā no pamatspecialitātēm, apakšspecialitātēm vai papildspecialitātēm (ķirurgs, psihiatrs, ambulatorās aprūpes māsa utt.) nepieciešams Ministru kabineta 2012.gada 18.decembra noteikumos Nr.943 „Ārstniecības personu sertifikācijas kārtība” vai Ministru kabineta 2009.gada 24.februāra noteikumos Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām” noteiktajā kārtībā iegūt un reizi 5 gados resertifikācijas kārtībā atjaunot ārstniecības personas sertifikātu vai ārstniecības atbalsta personas sertifikātu.  Tā kā Reģistra uzturēšanas termiņš atšķiras no ārstniecības personas sertifikāta vai ārstniecības atbalsta personas sertifikāta darbības termiņa, ārstniecības personām un ārstniecības atbalsta personām sekošana līdzi šiem procesiem ir būtisks administratīvais slogs. Darba grupa diskusiju rezultātā nonāca pie secinājuma, ka šos procesus nepieciešams saskaņot.  Ņemot vērā minēto, Noteikumu projekts paredz, ka ārstniecības personai un ārstniecības atbalsta personai tiks veikta pirmreizēja reģistrācija, kuras termiņš būs 5 gadi. Ja šā termiņa laikā ārstniecības persona vai ārstniecības atbalsta persona iegūst attiecīgi ārstniecības personas sertifikātu vai ārstniecības atbalsta personas sertifikātu, tās reģistrācijas termiņu attiecīgajā profesijā inspekcija reģistrā pagarinās uz laiku, kas ir par vienu gadu garāks par ārstniecības personas sertifikāta vai ārstniecības atbalsta personas sertifikāta derīguma termiņu (šāds termiņa pagarinājums noteikts, ņemot vērā ārstniecības personu un ārstniecības atbalsta personu sertifikācijas institūciju viedokli, lai gadījumā, ja neparedzētu apstākļu dēļ ievelkas ārstniecības personas vai ārstniecības atbalsta personas sertifikācijas vai resertifikācijas process[[1]](#footnote-1), reizē ar ārstniecības personas sertifikāta vai ārstniecības atbalsta personas sertifikāta derīguma termiņa beigām nebeigtos arī šās personas reģistrācijas termiņš Reģistrā, jo saskaņā ar Ārstniecības likuma 26.panta pirmo daļu nodarboties ar ārstniecību attiecīgajā profesijā (ārsts, māsa (medicīnas māsa) u.c.) ārstniecības persona ir tiesīga, pamatojoties uz reģistrāciju Reģistrā). Ārstniecības personu un ārstniecības atbalsta personu sertifikācijas institūciju viedoklis ir tāds, ka viens gads ir vidējais optimālais laiks, kas nepieciešams, lai ārstniecības personas vai ārstniecības atbalsta personas veiktu sertifikāciju vai resertifikāciju gadījumos, kad šie procesi neparedzētu apstākļu dēļ ievelkas.  Līdz ar to sertificētām ārstniecības personām un ārstniecības atbalsta personām turpmāk būs nepieciešama tikai pirmreizēja reģistrācija, savukārt reģistrācijas termiņš pagarināsies automātiski atbilstoši ārstniecības personas sertifikāta vai ārstniecības atbalsta personas sertifikāta termiņam. Ņemot vērā minēto un to, ka informācijas aprite notiks starp sertifikācijas institūcijām un Veselības inspekciju (personai nebūs jāiesniedz Veselības inspekcijā informācija par ārstniecības personas sertifikātu vai ārstniecības atbalsta personas sertifikātu), uzskatāms, ka plānotā kārtība būs būtisks administratīvā sloga samazinājums ārstniecības personām un ārstniecības atbalsta personām.  Attiecībā uz tām ārstniecības personām, kuras profesionālo darbību veic tikai kādā no ārstniecības personu profesijām (ārsts, māsa (medicīnas māsa), ārsta palīgs (feldšeris) utt.), tiek saglabāta līdzšinējā Noteikumos Nr.192 noteiktā kārtība par nepieciešamību reizi 5 gados veikt pārreģistrāciju reģistrā, iesniedzot Veselības inspekcijā informāciju par profesionālo zināšanu vai prasmju apguvi vai pilnveidi noteiktā stundu apjomā vai informāciju par profesionālās atbilstības pārbaudes eksāmena sekmīgu nokārtošanu (pārreģistrācijas prasības būs vienotas attiecībā uz visām ārstniecības personu profesijām). Šāds regulējums saistīts ar to, ka nav citu mehānismu, kā attiecībā uz ārstniecības personām, kuras profesionālo darbību veic profesijā, uzraudzīt Ārstniecības likuma 48.pantā noteikto pienākumu ārstniecības personām regulāri pilnveidot savu profesionālo kvalifikāciju un izglītoties neatliekamās medicīniskās palīdzības sniegšanā (sertificētām ārstniecības personām šī uzraudzība tiek realizēta resertifikācijas procesa ietvaros, kura mērķis ir tieši saistīts ar ārstniecības personas profesionālās kvalifikācijas uzturēšanas un pilnveidošanas novērtēšanu).  Norādāms, ka ārstniecības personu profesionālā sagatavotība ir cieši saistīta ar sabiedrības interešu aizsardzību saņemt kvalitatīvu un kvalificētu ārstniecību, tāpēc profesionālās kvalifikācijas uzturēšana un pilnveidošana ir būtiska ne tikai sertificētām ārstniecības personām, bet arī ārstniecības personām, kuras nodarbojas ar ārstniecību kādā no ārstniecības personu profesijām.  Tām ārstniecības personām un ārstniecības atbalsta personām, kurām beidzies reģistrācijas termiņš reģistrā, būs tiesības veikt reģistrācijas termiņa atjaunošanu. Noteikumu projekts paredz atsevišķu regulējumu attiecībā uz reģistrācijas termiņa atjaunošanu tām ārstniecības personām, kuras profesijā vai kādā no profesijas pamatspecialitātēm, apakšspecialitātēm vai papildspecialitātēm ir veikušas profesionālo darbību ārpus Latvijas Republikas kādā no Eiropas Ekonomiskās zonas dalībvalstīm vai Šveices Konfederācijā. Šāds regulējums ieviests, lai nodrošinātu iespēju Latvijas darba tirgū atgriezties tām ārstniecības personām, kuras ilgstoši strādājušas ārzemēs (profesijā, pamatspecialitātē, apakšspecialitātē vai papildspecialitātē).  Noteikumu projekts paredz reģistrācijas termiņa apturēšanu un reģistrācijas anulēšanu. Tiek noteikti gadījumi, kad Veselības inspekcija aptur ārstniecības personas vai ārstniecības atbalsta personas reģistrāciju termiņu Reģistrā vai anulē reģistrāciju Reģistrā, kā arī noteikta attiecīgā lēmuma paziņošanas kārtība.  3) tiek samazināts informācijas apjoms, ko ārstniecības personām un ārstniecības atbalsta personām jāsniedz Veselības inspekcijā reģistrācijai Reģistrā un reģistrācijas uzturēšanai.  Noteikumu projekts paredz, ka ārstniecības personai un ārstniecības atbalsta personai reģistrācijai un reģistrācijas uzturēšanai būs nepieciešams iesniegt Veselības inspekcijā tikai to Reģistram nepieciešamo informāciju, kuru inspekcija nevar iegūt no citām institūcijām (piemēram, informāciju par izglītību, kas iegūta ārvalstīs). Pārējo Reģistram nepieciešamo informāciju Veselības inspekcija iegūs no:   * izglītības iestādēm (par Latvijā iegūto medicīniskās izglītības dokumentu); * ārstniecības personu sertifikācijas institūcijām (par ārstniecības personas sertifikātu un ārstniecības atbalsta personas sertifikātu); * ārstniecības iestādēm (par profesionālo darbību).   4) turpmāk (pēc 2017.gada 1.janvāra) reģistrācijas apliecības tiks izsniegtas tikai pēc ārstniecības personas vai ārstniecības atbalsta personas pieprasījuma un tas būs Veselības inspekcijas maksas pakalpojums.  Noteikumu Nr.192 7. un 26.punkts nosaka, ka ārstniecības personām un ārstniecības atbalsta personām tiek izsniegtas reģistrācijas apliecības. Darba grupā tika secināts, ka apliecību izsniegšana ir administratīvais slogs gan Veselības inspekcijai, gan pašām ārstniecības personām un ārstniecības atbalsta personām, tāpēc tika pieņemts lēmums turpmāk atteikties no reģistrācijas apliecību obligātas izsniegšanas (apliecības tiks izsniegtas tikai pēc ārstniecības personas vai ārstniecības atbalsta personas rakstveida pieprasījuma). Aktuālā informācija par Reģistrā reģistrētajām ārstniecības personām un ārstniecības atbalsta personām būs pieejama Veselības inspekcijas tīmekļa vietnē (datu publiska pieejamība tehniski tiks nodrošināta atbilstoši Informācijas atklātības likumā ietvertajām prasībām (vēršam uzmanību, ka Saeimā 2015.gada 18.jūnijā 2.lasījumā pieņemts likumprojekts „Grozījumi Informācijas atklātības likumā”, kas paredz, ka vispārpieejamai informācijai, ko ievieto internetā, iestāde pēc savas iniciatīvas, ja tas ir lietderīgi, nodrošina piekļuvi atvērto datu veidā kopā ar informācijas metadatiem ((nepieciešama likumprojekta pieņemšana 3.lasījumā)).  Līdzīga kārtība jau šobrīd darbojas attiecībā uz reģistrāciju Latvijas Republikas Uzņēmumu reģistra vestajos reģistros – atbilstoši likuma „Par Latvijas Republikas Uzņēmumu reģistru” 4.panta 5.8punktam Latvijas Republikas uzņēmumu reģistrs kopš 2014.gada 17.februāra reģistrācijas apliecību par reģistrāciju Uzņēmumu reģistra vestajos reģistros izsniedz tikai pēc tiesību subjekts rakstveida pieprasījuma un tas ir maksas pakalpojums.  5) veiktas tehniskas izmaiņas, lai ārstniecības personu un ārstniecības atbalsta personu reģistrācijas un pārreģistrācijas procesā aizstātu ārstniecības personas vai ārstniecības atbalsta personas personas koda lietošanu ar ārstniecības personas vai ārstniecības atbalsta personas identifikatora lietošanu atbilstoši Ministru kabineta 2013.gada 5.marta sēdē dotajam uzdevumam (prot.Nr.13 31.§, TA – 2671, 2.punkts).  6) regulēti noslēguma jautājumi, lai noteiktu pārejas kārtību attiecībā uz Noteikumu projektā ietverto jauno tiesisko regulējumu, tajā skaitā paredzēts, ka atsevišķām ārstniecības personām tiesības pirmreizēji reģistrēties reģistrā attiecīgajā profesijā ir ne vēlāk kā līdz 2016.gada 1.septembrim. Šādu ierosinājumu izteikuši darba grupas locekļi, ņemot vērā to, ka šīs ārstniecības personas atrodas atšķirīgos apstākļos attiecībā pret pārējām Noteikumu projekta 4.punktā minētajām ārstniecības personām, proti, šīs ārstniecības personas profesionālo kvalifikāciju ieguvušas, piemēram, Eiropas sociālā fonda bezmaksas pārkvalifikāciju kursu veidā, saņemot nevis izglītības dokumentu, bet gan izziņu, kas dod iespēju reģistrēties Reģistrā attiecīgajā profesijā (pasākuma mērķis bija vērsts cilvēkresursu piesaisti veselības aprūpes nozarei Latvijā konkrētajā laika posmā). Darba grupā secināts, ka nepieciešams ierobežot šādu ārstniecības personu pirmreizējas reģistrācijas iespēju, ņemot vērā to, ka šīs personas tiesības veikt profesionālo darbību attiecīgajā profesijā ieguvušas atšķirīga izglītības ieguves ilguma un apmācības veida ietvaros, un, ja kopš pārkvalifikācijas kursu beigšanas (kursu realizācija beidzās 2012.gadā) šīs personas nav veikušas pirmreizēju reģistrāciju Reģistrā, tas ir, nav nodarbojušās ar ārstniecību attiecīgajā profesijā, uzskatāms, ka šo personu profesionālā kvalifikācija vairs neatbilst tādai, ko iegūst pārējās Noteikumu projekta 4.punktā minētās ārstniecības personas. Šīm ārstniecības personām, lai iegūtu attiecīgo profesiju, ir iespēja iegūt izglītības dokumentu atbilstoši normatīvajos aktos noteiktajai kārtībai.  7) veiktas izmaiņas saistībā ar [Pasākumu plānā administratīvā sloga samazināšanai un administratīvo procedūru vienkāršošanai veselības aprūpes pakalpojumu jomā](http://www.mk.gov.lv/lv/mk/tap/?pid=40284423) (apstiprināts ar Ministru kabineta 2013.gada 20.septembra rīkojumu Nr.419) ietvertajiem 5 pasākumiem ārstniecības personu un ārstniecības atbalsta personu reģistrācijas un pārreģistrācijas procesa uzlabošanai:  - *pilnveidot veselības aprūpes personāla reģistrācijas kārtību, definējot institūciju, kas ir atbildīga par reģistra izveidi, reģistrācijas funkcijas veikšanu, reģistra papildināšanu un uzturēšanu*:  Noteikumu projekts paredz, ka Reģistra pārzinis un turētājs ir Veselības inspekcija;   * *izvērtēt kvalifikācijas prasības un profesionālās pilnveides kursu stundu skaitu:*   Noteikumu projektā paredzēts noteikt visām ārstniecības personām un ārstniecības atbalsta personām vienotas prasības reģistrācijai un pārreģistrācijai Reģistrā, tajā skaitā arī attiecībā uz profesionālo zināšanu vai prasmju apguves vai pilnveides stundu apjomu;   * *saskaņot pārreģistrācijas un resertifikācijas procedūru kvalifikācijas pasākumu stundu apjomā:*   Noteikumu projektā paredzēts būtisks administratīvā sloga samazinājums ārstniecības personām, kuras uztur ārstniecības personas sertifikātu - reģistrācijas termiņš Reģistrā tiks pagarināts atbilstoši ārstniecības personas sertifikāta derīguma termiņam (informācijas apmaiņa notiks starp sertifikācijas institūcijām un inspekciju);  - *atvieglot ārstniecības personas reģistrācijas apliecības izsniegšanas kārtību:*  Noteikumu projekts paredz, ka reģistrācijas apliecības vairs netiks izdotas, izņemot gadījumu, ja pati ārstniecības persona to vēlēsies;  - *saīsināt ārstniecības personu pirmreizējās reģistrācijas procedūras ilgumu:*  Noteikumu projekta izstrādes laikā darba grupa izvērtēja arī Noteikumos Nr.192 noteiktos ar reģistrāciju Reģistrā saistītos termiņus. Ņemot vērā to, ka reģistrācija ir administratīvais process, tās termiņi Noteikumu projektā noteikti atbilstoši Administratīvā procesa likumam (tiek noteikti lēmumu pieņemšanas galējie termiņi, neliedzot iespēju inspekcijai attiecīgo lēmumu pieņemt ātrāk).  8) atbilstoši ārstniecības personu profesionālo organizāciju ierosinājumiem veiktas izmaiņas Noteikumu Nr.192 2.pielikumā iekļautos ārstniecības personu profesiju un specialitāšu klasifikatoros, ārstniecisko un diagnostisko metožu klasifikatorā un ārstniecības atbalsta personu specialitāšu klasifikatorā (piemēram, tiek ieviesta jauna māsas (medicīnas māsas) papildspecialitāte – neonatoloģijas māsa, tiek ieviesta jauna ārstnieciskā un diagnostiskā metode – dermatoskopija utt.).  Reģistrā iekļautie dati tiks izmantoti veselības aprūpes nozares statistisko pārskatu sagatavošanai, zinātniskiem un pētnieciskiem nolūkiem (atbilstoši Valsts statistikas likuma 20.panta 21.daļā noteiktajam) u.c. gadījumos. Reģistrā iekļautā informācija nodrošinās statistiskās informācijas valsts programmas izpildi (Ministru kabineta 2014.gada 16.decembra noteikumu Nr.767 „Noteikumi par Valsts statistiskās informācijas programmu 2015.gadam” ietvertās Valsts statistiskās informācijas programmas 2015.gadam 9.sadaļā „Veselības aprūpes statistika” noteiktais), kā arī starptautisko saistību izpildi statistiskās informācijas apkopošanā un sniegšanā (Reģistrā iekļautā informācija tiek sniegta, piemēram, Pasaules Veselības organizācijai un Eiropas Kopienu Statistikas birojam (*Eurostat*)). Reģistrā iekļautā informācija tiks izmantota arī veselības aprūpes politikas veidošanai un īstenošanai (piemēram, lai Veselības ministrija nodrošinātu Ministru kabineta 2011.gada 30.augusta noteikumu Nr.685 „Rezidentu sadales un rezidentūras finansēšanas noteikumi” 3. un 4.punktā noteiktās prasības no valsts budžeta līdzekļiem finansējamo rezidentūras vietu skaita ikgadējam aprēķinam un sadalījumam pa specialitātēm), lai nodrošinātu sabiedrībai informāciju par reģistrā reģistrētajām ārstniecības personām un ārstniecības atbalsta personām (atbilstoši Ārstniecības likumam patstāvīgi nodarboties ar ārstniecību attiecīgajā profesijā (ārsts, māsa (medicīnas māsa), vecmāte utt.) vai konkrētā pamatspecialitātē, apakšspecialitātē vai papildspecialitātē (ķirurgs, pediatrs, operāciju māsa, neatliekamās medicīnas ārsta palīgs (feldšeris) utt.) atļauts ārstniecības personām, kuras ir reģistrētas Reģistrā, kā arī ārstniecības atbalsta persona ir tiesīga iesaistīties veselības aprūpes procesa nodrošināšanā tikai tad, ja tā ir reģistrēta Reģistrā). Veselības inspekcija Reģistrā iekļauto informāciju izmantos ārstniecības uzraudzībai – atbilstoši Ministru kabineta 2008.gada 5.februāra noteikumu Nr.76 „Veselības inspekcijas nolikums” 2.punktam Veselības inspekcijas darbības mērķis ir īstenot valsts pārvaldes funkcijas veselības nozares uzraudzībā un kontrolē, lai nodrošinātu minēto jomu regulējošo normatīvo aktu prasību ievērošanu un izpildi. Ņemot vērā minēto mērķi, Veselības inspekcijas funkcijās ietilpst ārstniecības iestādēm saistošo normatīvo aktu izpildes veselības aprūpes un darbspējas ekspertīzes jomā, kā arī veselības aprūpes profesionālās un darbspējas ekspertīzes kvalitātes ārstniecības iestādēs uzraudzība un kontrole, kā arī kontrolēt, vai ārstniecības iestādes atbilst normatīvajos aktos noteiktajām obligātajām prasībām un vai ārstniecības iestādēm ir sertifikācijas institūcijas izsniegti ārstniecības personas sertifikāti. Lai sasniegtu darbības mērķi un nodrošinātu noteikto funkciju izpildi, Veselības inspekcija izmantos Reģistrā ietverto informāciju.  Noteikumu projekts pilnībā atrisinās šajā sadaļā minētās problēmas. |
| 3. | Projekta izstrādē iesaistītās institūcijas | Veselības inspekcija, Latvijas Ārstu biedrība, Latvijas Māsu asociācija un Latvijas Ārstniecības personu profesionālo organizāciju savienība. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības attiecas uz Veselības inspekciju, reģistrētām ārstniecības personām (Reģistrā ir reģistrētas 49 002 ārstniecības personas (dati uz 2015.gada 1.janvāri)), ārstniecības atbalsta personām (Reģistrā ir reģistrētas 1 109 ārstniecības atbalsta personas (dati uz 2015.gada 1.janvāri)), ārstniecības personām un ārstniecības atbalsta personām, kuras vēlēsies reģistrēties Reģistrā (skaitliskais lielums nav nosakāms), Latvijas Ārstu biedrību, Latvijas Māsu asociāciju, Latvijas Ārstniecības personu profesionālo organizāciju savienību, ārstniecības iestādēm (Ārstniecības iestāžu reģistrā reģistrētas 4 727 ārstniecības iestādes (dati uz 2015.gada 1.janvāri)) un izglītības iestādēm, kas izsniedz medicīniskās izglītības dokumentus (šobrīd Reģistram datus sniedz 13 izglītības iestādes). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz administratīvo slogu ārstniecības personu sertifikācijas institūcijām (Latvijas Ārstu biedrību, Latvijas Māsu asociāciju, Latvijas Ārstniecības personu profesionālo organizāciju savienību), jo jau šobrīd atbilstoši Noteikumu Nr.192 27.punktam tās sniedz reģistram informāciju par izsniegtajiem ārstniecības personu sertifikātiem. Noteikumu projekts paredz iespēju minēto informāciju sniegt tiešsaistes režīmā, kas atvieglos un paātrinās informācijas apriti.  Noteikumu projektam nav ietekmes uz administratīvo slogu ārstniecības iestādēm. Lai arī saskaņā ar Noteikumiem Nr.192 informāciju par nodarbinātību ārstniecības iestādē reģistram sniedz pati ārstniecības persona, atbilstoši Ministru kabineta 2005.gada 8.marta noteikumiem Nr.170 „Noteikumi par ārstniecības iestāžu reģistru” datus par ārstniecības personu nodarbinātību ārstniecības iestādē reģistram sniedz arī ārstniecības iestādes. Lai novērstu informācijas sniegšanas dublēšanos un nodrošinātu valsts politikas izstrādei nepieciešamās statistiskās informācijas aktualitāti (Veselības inspekcijas pieredze rāda, ka ārstniecības personas nav tik aktīvas kā ārstniecības iestādes informācijas sniegšanas jomā), Noteikumu projektā tiek paredzēta kārtība, ka informāciju par ārstniecības personu nodarbinātību reģistram sniedz tikai ārstniecības iestādes.  Noteikumu projekts paredz iespēju visām ārstniecības iestādēm informāciju par ārstniecības personu nodarbinātību sniegt tiešsaistes režīmā, kas atvieglos un paātrinās informācijas apriti.  Noteikumu projektam nav ietekmes uz administratīvo slogu izglītības iestādēm, kas izsniedz medicīniskās izglītības dokumentus. Lai arī saskaņā ar Noteikumiem Nr.192 informāciju par iegūto izglītību reģistram sniedz pati ārstniecības persona, jau šobrīd statistiskās informācijas aktualizācijai un pilnveidošanai (Veselības inspekcijas pieredze rāda, ka ārstniecības personas nav pietiekami aktīvas informācijas sniegšanas jomā) Veselības inspekcija regulāri lūdz izglītības iestādes sniegt aktuālo informāciju par medicīniskās izglītības programmu beidzējiem. Noteikumu projekts paredz, ka turpmāk informāciju par ārstniecības personas medicīniskās izglītības dokumentu sniegs tikai izglītības iestādes, kas šo dokumentu izsniegusi, tādējādi nodrošinot valsts politikas izstrādei nepieciešamās statistiskās informācijas aktualitāti.  Noteikumu projektam ir ietekme uz administratīvo slogu ārstniecības personām un ārstniecības atbalsta personām – salīdzinājumā ar Noteikumos Nr.192 ietverto tiesisko regulējumu administratīvais slogs *samazināsies*: turpmāk nebūs jāsniedz reģistram dati par nodarbinātību, par iegūto izglītību, kā arī par iegūto ārstniecības personas sertifikātu vai ārstniecības atbalsta personas sertifikātu; sertificētām ārstniecības personām un ārstniecības atbalsta personām nebūs reizi 5 gados jāvēršas Veselības inspekcijā, lai veiktu pārreģistrāciju reģistrā (tajā skaitā iesniedzot informāciju par reģistra darbības laikā veikto profesionālās kvalifikācijas pilnveidi noteiktā stundu apjomā vai kārtojot attiecīgās kvalifikācijas atbilstības pārbaudi); nebūs jāvēršas Veselības inspekcijā reģistrācijas apliecības saņemšanai (izņemot gadījumus, kad pati persona izteiks vēlmi saņemt apliecību papīra dokumenta formā, kas būs Veselības inspekcijas maksas pakalpojums). |
| 3. | Administratīvo izmaksu monetārs novērtējums | Noteikumu projektā ietvertā tiesiskā regulējuma ieviešanas administratīvās izmaksas ārstniecības personām un ārstniecības atbalsta personām – aptuveni 3 688,1 *euro* gadā (4,6 x 0,08) x (10 022 x 1), kur 4,6 ir strādājošo mēneša vidējā darba samaksa stundā 2014.gadā atbilstoši Centrālās statistikas pārvaldes datiem, 0,08 – minimāli iespējamais laiks informācijas sniegšanai – piecas minūtes, 10 022 – ārstniecības personu un ārstniecības atbalsta personu skaits Reģistrā, dalot ar 5, jo reģistrācijas termiņš ir 5 gadi, 1 – vidējais informācijas sniegšanas biežums gadā. |
| 4. | Cita informācija | Noteikumu projekta īstenošanai nav ietekme uz valsts vai pašvaldību budžetu. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saistībā ar Noteikumu projektā ietverto tiesisko regulējumu nepieciešami grozījumi šādos Ministru kabineta noteikumos:  1) Ministru kabineta noteikumu projekts „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (grozījumi saistīti ar Noteikumu projektā veiktajām izmaiņām ārstniecības personu pamatspecialitāšu, apakšspecialitāšu un papildspecialitāšu sarakstā, Ministru kabineta noteikumu projekts izsludināts Valsts sekretāru 2015.gada 27.augusta sanāksmē (prot. Nr.33 17.§, VSS – 893));  2) Ministru kabineta noteikumu projekts „Grozījumi Ministru kabineta 2002.gada 23.jūlija noteikumos Nr.315 „Izglītības programmu minimālās prasības ārsta profesionālās kvalifikācijas iegūšanai”” (grozījumi saistīti ar Noteikumu projektā veiktajām izmaiņām ārstniecības personu pamatspecialitāšu, apakšspecialitāšu un papildspecialitāšu sarakstā, Ministru kabineta noteikumu projekts izsludināts Valsts sekretāru 2015.gada 27.augusta sanāksmē (prot. Nr.33 18.§, VSS – 894));  3) Ministru kabineta noteikumu projekts „Grozījumi Ministru kabineta 2006.gada 6.jūnija noteikumos Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” (grozījumi saistīti ar Noteikumu projektā veiktajām izmaiņām ārstniecības personu pamatspecialitāšu, apakšspecialitāšu un papildspecialitāšu sarakstā, Ministru kabineta noteikumu projekts izsludināts Valsts sekretāru 2015.gada 21.maija sanāksmē (prot. Nr.20 33.§, VSS – 545));  4) Ministru kabineta noteikumu projekts „Grozījumi Ministru kabineta 2009.gada 24.februāra noteikumos Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām” (grozījumi saistīti ar Noteikumu projektā veiktajām izmaiņām ārstniecības atbalsta personu specialitāšu sarakstā, Ministru kabineta noteikumu projekts izsludināts Valsts sekretāru 2015.gada 21.maija sanāksmē (prot. Nr.20 31.§, VSS – 543)).  Visi iepriekš minētie Ministru kabineta noteikumu projekti izskatīšanai Ministru kabineta sēdē tiks virzīti vienlaicīgi ar Noteikumu projektu.  Saistībā ar Noteikumu projektā ietverto tiesisko regulējumu nepieciešami grozījumi arī Ministru kabineta 2013.gada 27.augusta noteikumos Nr.675 „Veselības inspekcijas maksas pakalpojumu cenrādis” (grozījumi saistīti ar Noteikumu projektā ietverto tiesisko regulējumu, ka pēc noteikumu spēkā stāšanās ārstniecības personu un ārstniecības atbalsta personu reģistrācijas apliecības turpmāk tiks izsniegtas tikai pēc personas pieprasījuma un tas būs Veselības inspekcijas maksas pakalpojums atbilstoši tās maksas pakalpojuma cenrādim). Ministru kabineta noteikumu projekts ir izstrādes procesā un izskatīšanai Ministru kabineta sēdē tiks virzīts līdz 2016.gada 1.aprīlim. |
| 2. | Atbilstīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu laika periodā no 2015.gada 16.marta līdz 14.aprīlim notika publiskā apspriešana. Noteikumu projekts, kā arī sabiedrības iebildumi un priekšlikumi par attīstības plānošanas dokumentu ievietoti Veselības ministrijas tīmekļa vietnē [www.vm.gov.lv](http://www.vm.gov.lv). |
| 2. | Sabiedrības līdzdalība projekta izstrādē | Noteikumu projekta izstrādes neformālajā darba grupā darbojās ārstniecības personu un ārstniecības atbalsta personu lielākās profesionālās organizācijas – Latvijas Ārstu biedrība, Latvijas Māsu asociācija un Latvijas Ārstniecības personu profesionālo organizāciju savienība.  Noteikumu projekta publiskās apspriešanas laikā tika saņemti 4 tehniskas dabas ierosinājumi no Aizsardzības ministrijas. |
| 3. | Sabiedrības līdzdalības rezultāti | Latvijas Ārstu biedrība, Latvijas Māsu asociācija un Latvijas Ārstniecības personu profesionālo organizāciju savienība atbalsta Noteikumu projekta tālāku virzību.  Aizsardzības ministrijas publiskās apspriešanas laikā izteiktie priekšlikumi ņemti vērā, attiecīgi precizējot Noteikumu projektu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projektā ietverto prasību izpildē tiks iesaistīta Veselības inspekcija, Latvijas Ārstu biedrība, Latvijas Māsu asociācija, Latvijas Ārstniecības personu profesionālo organizāciju savienība, ārstniecības iestādes, izglītības iestādes, kas izsniedz medicīniskās izglītības dokumentus, Veselības ministrija, tiesas, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots esošo institūciju un cilvēkresursu ietvaros. |
| 6. | Cita informācija | Nav |

*Anotācijas III un V sadaļa – projekts šīs jomas neskar.*

Veselības ministrs Guntis Belēvičs

Vīza: Valsts sekretāre Solvita Zvidriņa

13.04.2016. 15:42

3 750

Roga

67876093, dace.roga@vm.gov.lv

Bradovska

67876096, Irita.Bradovska@vm.gov.lv

1. ārstniecības personu sertifikācijas un resertifikācijas kārtību regulē Ministru kabineta 2012.gada 18.decembra noteikumi Nr.943 „Ārstniecības personu sertifikācijas kārtība”, savukārt ārstniecības atbalsta personu sertifikācijas un resertifikācijas kārtību regulē Ministru kabineta 2009.gada 24.februāra noteikumi Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām” [↑](#footnote-ref-1)